Document ID: 31982L0894

Id-Direttiva tal-Kunsill
tal-21 Diċembru 1982
dwar in-notifika ta’ mard ta’ l-annimali fil-Komunità
(82/894/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikoli 43 u 100 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-Komunità ħarġet regolamenti fir-rigward ta’ ħtiġijiet tas-saħħa għal kummerċ fi ħdan il-Komunità fir-rigward ta annimali ta’ l-ifrat u ħnieżer, laħam frisk, laħam tat-tjur frisk u prodotti tal-laħam frisk;
Billi d-dehra jew il-preżenza ta’ ċertu mard ta’ l-annimali li jittieħed jippreżentaw sogru għall-merħla tal-Komunità, notevolment bit-tixrid tiegħu bħala riżultat ta’ kummerċ fi ħdan il-Komunità; billi informazzjoni ta’ malajr u eżatta hija essenzjali għall-applikazzjoni tad-diversi miżuri ta’ protezzjoni li hemm ipprovdut dwarhom fir-regolamenti tal-Komunità;
Billi huwa f’idejn kull Stat Membru li jinnotifika kull Stat Membru ieħor u lill-Kummissjoni bl-inċidenza u l-għajbien ta’ ċertu mard ta’ l-annimali fit-territorju tiegħu, skond l-Artikolu 9 tad-Direttiva tal-Kunsill 64/432/KEE tas-26 ta’ Ġunju 1964 dwar problemi tas-saħħa ta’ l-annimali li jaffettwaw il-kummerċ fi ħdan il-Komunità ta’ l-annimali ta’ l-ifrat u ħnieżer [3], kif l-aħħar emendat bid-Direttiva tal-Kunsill 80/1274/KEE [4]; l-Artikolu 11 tad-Direttiva tal-Kunsill 71/118/KEE tal-15 ta’ Frar 1971 li jittratta problemi ta’ saħħa li jaffettwaw il-kummerċ fil-laħam tat-tjur frisk [5], kif l-aħħar emendat bid-Direttiva tal-Kunsill 80/216/KEE [6]; l-Artikolu 7 tad-Direttiva tal-Kunsill 72/461/KEE tat-12 ta’ Diċembru 1972 dwar problemi tas-saħħa li jaffettwaw il-kummerċ fi ħdan il-Komunità fil-laħam frisk [7], kif l-aħħar emendat bid-Direttiva tal-Kunsill 80/1099/KEE [8] u l-Artikolu 7 tad-Direttiva tal-Kunsill 80/215/KEE tat-22 ta’ Jannar 1980 dwar problemi tas-saħħa ta’ l-annimali li jaffettwaw il-kummerċ fi ħdan il-Komunità fi prodotti tal-laħam [9], kif l-aħħar emendat bid-Direttiva tal-Kunsill 80/1100/KEE [10];
Billi l-metodu tan-notifika u l-mard li għandu jiġi notifikat jeħtieġu jkunu speċifikament stipulati; billi, b’mod partikolari, għandu jkun hemm reviżjoni perjodika tas-sitwazzjoni tal-mard f’kull Stat Membru;
Billi, fid-dawl ta’ l-esperjenza miksuba min-notifika msemmija, l-adattament għall-ħtiġijiet tekniċi ser ikun skond proċedura li ssejjaħ għal kooperazzjoni mill-qrib bejn l-Istati Membri u l-Kummissjoni,
ADOTTA DIN ID-DIRETTIVA:
L-Artikolu 1
1. Din id-Direttiva tirreferi għan-notifika ta’:
- l-inċidenza ta’ kull waħda mill-mard elenkati fl-Anness I,
- it-tneħħija - wara l-qerda ta’ l-aħħar inċidenza - ta’ restrizzjonijiet fir-rigward ta l-inċidenza ta’ kull waħda mill-mard elenkati fl-Anness I.
2. Din id-Direttiva għandha tapplika mingħajr preġudizzju għad-dispożizzjonijiet partikolari għal informazzjoni fir-rigward ta’ l-armonizzazzjoni tal-qerda u/jew il-profilassi ta’ mard ta’ l-annimali.
L-Artikolu 2
Għall-iskopijiet ta’ din id-Direttiva:
(a) "fond" ifisser kull stabbiliment (agrikolu jew ta’ xort’oħra) li jkun jinsab fit-territorju ta’ Stat Membru, li fih jitrabbew jew jinżammu l-annimali;
(b) "każ" tfisser il-konferma uffiċjali ta’ kull waħda mill-mard elenkati fl-Anness I f’kull annimal jew karkassa;
(ċ) "inċidenza" tfisser il-fond jew post li jkun jinsab fit-territorju tal-Komunità fejn jinġabru l-annimali u fejn każ wieħed jew aktar ikunu ġew konfermati uffiċjalment;
(d) "inċidenza primarja" tfisser waħda mhix marbuta b’mod epiżotoloġiku ma’ inċidenza preċedenti fl-istess reġjun ta’ Stat Membru kif definit fl-Artikolu 2 tad-Direttiva 64/432/KEE jew l-ewwel inċidenza f’reġjun differenti ta’ l-istess Stat Membru.
L-Artikolu 3
1. Kull Stat Membru għandu jinnotifika direttament kemm lill-Kummissjoni kif ukoll lill-Istati Membri l-oħra fi żmien 24 siegħa:
- bl-inċidenza primarja ta’ kull waħda mill-mard elenkati fl-Anness I li tiġi konfermata fit-territorju tiegħu;
- it-tneħħija - wara l-qerda ta’ l-aħħar inċidenza - ta’ restrizzjonijiet mit-territorju tiegħu fir-rigward ta l-inċidenza ta’ kull wieħed mill-mard elenkat fl-Anness I;
2. In-notifiki li ssir referenza għalihom fil-paragrafu I għandhom jinkludu l-informazzjoni li tidher fl-Anness II u għandhom jiġu komunikati bit-telex.
3. Fil-każ tad-deni tal-ħnieżer klassiku, l-informazzjoni li hemm ipprovduta taħt id-Direttiva tal-Kunsill 80/217/KEE tat-22 ta’ Jannar 1980 li tintroduċi l-miżuri tal-Komunità għall-kontroll tad-deni tal-ħnieżer klassiku [11], kif l-aħħar emendata bid-Direttiva 80/1274/KEE [12], għandha tiġi meqjusa bħala sufficjenti.
L-Artikolu 4
1. Mingħajr preġudizzju għad-dispożizzjonijiet li ssir referenza għalihom fl-Artikolu 1(2), kull Stat Membru għandu jinnotifika direttament lill-Kummissjoni, mill-inqas fl-ewwel jum tax-xogħol ta’ kull ġimgħa, dwar l-inċidenza sekondarja ta’ kull wieħed mill-mard elenkat fl-Anness 1 li jiġi konfermat fit-territorju tiegħu.
In-notifika fuq imsemmija għandha tkopri l-ġimgħa li tkun għalqet f’nofs il-lejl tal-Ħadd li jiġi qabel l-istess.
Il-Kummissjoni għandha tikkorrelata l-informazzjoni kollha, li għandha tittrasmetti lill-kwartieri ġenerali veterinarji ta’ kull Stat Membru.
2. Jekk il-Kummissjoni ma tirċievi l-ebda informazzjoni dan jiġi meqjus li jfisser li ma kien hemm ebda inċidenza sekondarja fil-perjodu li ssir riferenza għalih fit-tieni subparagrafu tal-paragrafu 1.
3. In-notifiki li ssir riferenza għalihom fil-paragrafu 1 għandu jkun fihom l-informazzjoni li tidher fl-Anness II u għandhom jiġu kkomunikati bit-telex.
L-Artikolu 5
1. Il-forma kodifikata li biha l-informazzjoni li tidher fl-Anness II għandha tiġi trasmessa għandha tiġi stabbilita skond il-proċedura stipulata fl-Artikolu 6 u qabel id-data ta’ l-implimentazzjoni ta’ din id-Direttiva.
2. Skond il-proċedura stipulata fl-Artikolu 6, jista’ jiġi deċiż:
- li l-Annessi jiġu supplimentati jew emendati,
- illi, minkejja l-Artikolu 4, l-iskop, kontenut u frekwenza tan-notifika jistgħu jiġu modifikati b’mod temporanju skond il-marda inkwistjoni u l-iżvilupp epiżotoloġiku partikolari tagħha.
L-Artikolu 6
1. Fejn il-proċedura stipulata f’dan l-Artikolu għandha tiġi segwita, il-kwistjoni għandha mingħajr dewmien tiġi riferita mill-President, jew fuq inizjattiva tiegħu, inkella fuq it-talba ta’ Stat Membru, lill-Kumitat Veterinarju Permanenti (minn hawn’ l quddiem imsejjaħ "il-kumitat") stabbilit bid-Deċiżjoni tal-Kunsill tal-15 ta’ Ottubru 1968.
2. Fil-kumitat, il-voti ta’ l-Istati Membri għandhom jiġu kwalifikati kif stipulat fl-Artikolu 148(2) tat-Trattat. Il-president m’għandux jivvota.
3. Ir-rappreżentant tal-Kummissjoni għandu jippreżenta abbozz tal-miżuri li għandhom jiġu adottati. Il-kumitat għandu jwassal l-opinjoni tiegħu dwar dawn il-miżuri fit-terminu ta’ żmien li jiġi stipulat mill-president, wara li jikkunsidra l-urġenza tal-kwistjonijiet taħt eżami. L-opinjonijiet għandhom jittieħdu b’maġġoranza ta’ 45 vot.
4. Il-Kummissjoni għandha tadotta l-miżuri u għandha timplimentahom immedjatament, fejn dawn ikunu jaqblu ma’ l-opinjoni tal-kumitat. Fejn il-miżuri previsti ma jkunux jaqblu ma’ l-opinjoni tal-kumitat, jew jekk ma tiġi espressa ebda opinjoni, il-Kummissjoni għandha mingħajr dewmien tippreżenta lill-Kunsill proposta dwar il-miżuri li għandhom jittieħdu. Il-Kunsill għandu jadotta l-miżuri permezz ta’ maġġoranza kwalifikata.
Jekk il-Kunsill ma jkun adotta l-ebda miżuri fi żmien tliet xhur mid-data li fiha l-kwistjoni tkun ġiet riferita lilu, il-Kummissjoni għandha tadotta l-miżuri proposti u għandha timplimentahom immedjatament, sakemm il-Kunsill ma jkunx ivvota kontra l-imsemmija miżuri b’maġġoranza sempliċi.
L-Artikolu 7
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex ikunu konformi ma’ din id-Direttiva sa mhux aktar tard mill-1 Jannar 1984 u għandhom minn issa ’l quddiem jinformaw lill-Kummissjoni dwarhom.
L-Artikolu 8
Din id-Direttiva hija indirizzata lill-Istati Membri.
Magħmul fi Brussel, fil-21 ta’ Diċembru 1982.

Labels: 12
0
6